นายกรัฐมนตรี กำชับ ส.ส.ให้เข้าร่วมประชุมสภาผู้แทนราษฎร พิจารณากฎหมายสำคัญ พร้อมห่วงใยประชาชนเดินทาง แนะนำยกการ์ดให้สูง
นายธนกร วังบุญคงชนะ โฆษกประจำสำนักนายกรัฐมนตรี กล่าวว่า ที่ประชุมคณะรัฐมนตรี พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม มีข้อสั่งการฝากถึง ส.ส.ทุกคน ให้เข้าร่วมประชุมสภาผู้แทนราษฎรให้มากที่สุด เพราะมีกฎหมายสำคัญที่ต้องพิจารณา ยืนยันการเมืองไทยมีเสถียรภาพและไทยยังเป็นเป้าหมายต่างประเทศ ที่สามารถประคับประคองสถานการณ์โควิด-19 ได้ดี รวมทั้งยังมีสิ่งดีๆ เกิดขึ้นมากมาย พร้อมกันนี้นายกรุฐมนตรียังห่วงใยประชาชนที่มีการเดินทางเพิ่มขึ้น โดยขอให้เพิ่มความระมัดระวัง เพราะแม้ประเทศไทยจะสามารถควบคุมสถานการณ์โควิด -19 ได้ ทั้งการฉีดวัคซีนครอบคลุมประชาชนทุกกลุ่มเป้าหมาย จากประชาชนที่สมัครใจ แต่ต้องยกการ์ดให้สูงนอกจากนี้ นายกรัฐมนตรี ยังกำชับหน่วยงานที่เกี่ยวข้อง หาวิธีอำนวยความสะดวกในเรื่องการท่องเที่ยวและสถานที่ท่องเที่ยวต่างๆ เช่น อุทยานฯ ที่มีนักท่องเที่ยวจำนวนมาก ควรมีระบบการจอง ระบบเวลาเปิดและปิดของสถานที่ท่องเที่ยวให้เหมาะสมตลอดจนลดความแออัด แล้วอำนวยความสะดวกให้แก่นักท่องเที่ยวในการเดินทางท่องเที่ยวอย่างเต็มที่